Αρνητικά ρεκόρ για το ύψος των κόκκινων δανείων, αλλά και για τα επίπεδα ρευστότητας διαπιστώνει η ΕΚΤ για τις ελληνικές τράπεζες.

Όπως προκύπτει από την τριμηνιαία έρευνα της ΕΚΤ, οι τέσσερις συστημικές τράπεζες, Εθνική, Τράπεζα Πειραιώς, Alpha Bank και Eurobank, κατέχουν σε ολόκληρη την Ευρωζώνη το υψηλότερο ποσοστό μη εξυπηρετούμενων δανείων, διαθέτοντας ταυτοχρόνως την χαμηλότερη ρευστότητα.

Σύμφωνα με τα τελευταία στοιχεία της Ευρωπαϊκής Κεντρικής Τράπεζας το ποσοστό των μη εξυπηρετούμενων δανείων έχει υποχωρήσει στην Ευρωζώνη στο 3,56% το δεύτερο τρίμηνο του 2019, ενώ στην Ελλάδα αγγίζει το 40% (39,2%) το οποίο είναι και το υψηλότερο ποσοστό στην Ευρωζώνη. Το μικρότερο ποσοστό κόκκινων δανείων το έχουν οι τράπεζες στο Λουξεμβούργο το οποίο είναι κάτω από 1% (0,97%).

Παρά το βαρύ φορτίο των κόκκινων δανείων, η κεφαλαιακή κατάσταση των ελληνικών τραπεζών δεν είναι τόσο δυσμενής, καθώς οι σχετικοί δείκτες κυμαίνονται κοντά στο μέσο όρο της Ευρωζώνης. Σύμφωνα πάντα με τα στοιχεία της ΕΚΤμ την ίδια περίοδο ο βασικός δείκτης που αντανακλά την κεφαλαιακή ευρωστία των πιστωτικών ιδρυμάτων, ο Common Equity Tier 1 (CET1) διατηρήθηκε στο 14,34%, ο δείκτης Tier 1 ratio στο 15,55% και ο δείκτης total capital ratio στο 18.01%.

Κατά μέσο όρο οι κεφαλαιακοί δείκτες στις τράπεζες της ευρωζώνης κυμαίνονται από 1,89% στην Ισπανία έως το 28,02% στην Εσθονία. Για τις ελληνικές τράπεζες κατά μέσο όρο οι σχετικοί δείκτες διατηρούνται σε επίπεδα ελαφρώς υψηλότερα του 15%.

Πάντως, η ΕΚΤ διευκρινίζει ότι τα στοιχεία για τις ελληνικές τράπεζες επηρεάζονται από εξωτερικούς «παράγοντες που εμποδίζουν προσωρινά τη χρήση του σχετικού δείκτη ρευστότητας προκειμένου να απεικονιστεί κατάλληλα ο κίνδυνος ρευστότητας».